**Príloha č. 4 Zmluvy – Štandardy poskytovania Služieb**

**Zmluvné strany sa týmto výslovne dohodli na týchto Štandardoch poskytovania Služieb, čím nie sú dotknuté ďalšie ustanovenia Zmluvy a jej príloh týkajúce sa Služieb a štandardov ich poskytovania:**

* 1. Dopravca sa zaväzuje mať na účely plnenia tejto Zmluvy od momentu začatia poskytovania Služieb k dispozícii aspoň taký počet Vozidiel, ktorý vyplýva z **Prílohy č. 1** Zmluvy a ďalej záložné Vozidlá v počte podľa uváženia a na vlastné riziko Dopravcu tak, aby bol Dopravca schopný zabezpečiť riadne a včasné plnenie Zmluvy. Špecifikácia Vozidiel aj záložných Vozidiel Dopravcu je obsiahnutá v **Prílohe č. 3** Zmluvy. Dopravca sa zaväzuje mať na účely plnenia Zmluvy po celý čas jej trvania k dispozícii dostatočný personál, t.j. kvalifikovaných vodičov, na zabezpečenie poskytovania Služieb. Zmluvné strany sa dohodli, že v prípade zmien Vozidiel a/alebo záložných Vozidiel Dopravcu uvedených v Prílohe č. 3 Zmluvy počas trvania Zmluvy nie je potrebné uzatvorenie osobitného dodatku k Zmluve a k zmene Prílohy č. 3 dochádza udelením písomného súhlasu zo strany Objednávateľa. Objednávateľ je oprávnený odoprieť súhlas najmä v prípade, ak by novo doplnené Vozidlo a/alebo záložné Vozidlo nespĺňalo požiadavky v zmysle Zmluvy.
  2. Dopravca je povinný označiť Vozidlo na aspoň troch viditeľných miestach (vpredu, na pravom boku a vzadu) údajmi Objednávateľa viditeľným spôsobom (aspoň v rozsahu formátu A3) minimálne v rozsahu loga a názvu.
  3. Dopravca je povinný poskytovať Služby podľa tejto Zmluvy Vozidlami spĺňajúcimi Technické a prevádzkové štandardy podľa **Prílohy č. 2** Zmluvy. Za porušenie tejto povinnosti je Dopravca povinný zaplatiť Objednávateľovi zmluvnú pokutu vo výške 400,- EUR, a to za každý deň trvania porušenia.
  4. Dopravca je povinný bezodkladne informovať Objednávateľa o zmenách vo Vozidlách určených pre plnenie podľa tejto Zmluvy, najmä o všetkých skutočnostiach, ktoré by mohli mať vplyv na plnenie povinností podľa tejto Zmluvy. Za prevádzkovanie Vozidla, o ktorom nebol Objednávateľ informovaný v súlade s týmto bodom 4, je Dopravca povinný zaplatiť objednávateľovi zmluvnú pokutu vo výške 1.000, - EUR za každý prípad porušenia tejto povinnosti a každý deň, v ktorom je Dopravca v omeškaní s plnením tejto povinnosti.
  5. Dopravca je povinný zabezpečiť, aby jeho personál vo vzťahu k cestujúcim dodržiaval pravidlá slušného a ústretového správania, dorozumel sa slovenským a/alebo českým jazykom a bol schopný poskytovať v slovenskom a/alebo českom jazyku základné informácie o cestovných poriadkoch, tarifných a zmluvných prepravných podmienkach Dopravcu na danej Linke. Na požiadanie cestujúcich je personál Dopravcu povinný asistovať s nástupom, výstupom a pohybom osôb prepravujúcich detský kočík či osôb s obmedzenou schopnosťou pohybu alebo orientácie vo Vozidle, najmä obslúžiť cestujúcich s invalidným vozíkom plošinou pre nástup, resp. výstup, ak takúto asistenciu umožňujú miestne pomery príslušnej Zastávky.
  6. Pokiaľ Objednávateľ určí, že Služby budú poskytované odplatne, Dopravca je povinný vydať cestujúcemu po zaplatení cestovného pri šoférovi o tomto doklad o zaplatení, ktorý sa považuje za Cestovný doklad, resp. skontrolovať, či cestujúci má Objednávateľom uznaný Cestovný doklad v zmysle Zmluvy, ktorý cestujúceho oprávňuje na jazdu, ak cestujúci takýto nemá a neuhradí cestovné, Dopravca je povinný ho nevpustiť. Rozsah akceptovaných Cestovných dokladov Objednávateľ oznámi Dopravcovi emailom minimálne dva pracovné dni pred poskytovaním Služieb podľa Zmluvy.
  7. Dopravca zodpovedá cestujúcim za škody a iné ujmy v zmysle aplikovateľných právnych predpisov a na tieto účely je povinný mať uzatvorené a udržiavať v platnosti všetky potrebné poistenia. Vzhľadom k uvedenému a vzhľadom k tomu, že pri plnení tejto Zmluvy a poskytovaní Služieb nevstupuje Objednávateľ do právneho vzťahu s cestujúcim, nenesie Objednávateľ žiadnu zodpovednosť voči cestujúcemu, ani žiadnu (regresnú) zodpovednosť za škody a ujmy, ktoré Dopravca cestujúcim spôsobí. Pokiaľ bude z akéhokoľvek dôvodu Objednávateľ povinný niesť akúkoľvek zodpovednosť voči cestujúcemu, resp. blízkej osobe cestujúceho alebo inej relevantnej osobe, ktorá utrpela škodu alebo inú ujmu v súvislosti s činnosťou Dopravcu na základe tejto Zmluvy, zaväzuje sa Dopravca nahradiť Objednávateľovi ako škodu celú sumu, ktorú bol Objednávateľ povinný cestujúcemu uhradiť plus zmluvnú pokutu vo výške 10% takejto sumy (v tej súvislosti platí, že Dopravca porušil svoju povinnosť poskytovať služby na základe tejto Zmluvy riadne).